钦定古今图书集成/理学汇编/字学典/第157卷 > 孔子石砚赋 > 《石砚赋》〈以山水辉映墨妙笔精为韵〉黎逢
## 钦定古今图书集成/理学汇编/字学典/第157卷 > 孔子石砚赋 > 《石砚赋》〈以山水辉映墨妙笔精为韵〉黎逢

“有子墨客卿，从事于笔砚之间，学《旧史》之暇日，得美
石于他山，琢而磨之，其滑如砥，欲精研而染墨，在虚
中而贮水。水随晕而环周，墨浮光而黛起。明而未融，
是以为用；久而不渝，故以为美。器成上古，征阙里之
素王；匠法增华，参会稽之内史。且王言惟一，道心惟
微。于以幽赞由之，发挥从人之欲，委质莫违，代若遐
弃，文将畴依？肃观光而雾集，赖设色而烟霏，实将振
文而为邦，岂惟蕴玉而山辉者哉。君无谓一拳之石
取其坚，君无谓一勺之水取其净。”君其遂取我有成
性，苟有辅于敷阅，固无辞于蕴映。惟圣人有大宝，昊
天有成命，莫不因我以载形，以我而施令。志前王之
事业，作后人之龟镜。夫物迁其常，天运不息。水有涸
兮，石有泐。“代贵其不磷，我则受其白；代贵其不染，我
则受其黑。象山下之泉，为天下之式。因碌碌于俗间，
类栖栖于孔墨。”呜呼！辞尚体要，文当绝妙。虽濡翰其
不疲，无烦文以取诮。爰贡君子，以其劲质。或升之堂，
或入之室。对此大匠，厕诸洪笔。见珍于杀青之辰，为
用于草元之日。夫气“结为石，物之至精，攻之为砚，因
用为名。事若可久，代将作程。”斯器也，不独坚之为贵，
谅于人之有成。